[pic] | COMISIA COMUNITĂȚILOR EUROPENE |

Bruxelles, 10.12.2008

COM(2008) 664 final

2008/0257 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare, în ceea ce privește farmacovigilența medicamentelor de uz uman, a Regulamentului (CE) nr. 726/2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente

{SEC(2008) 2670}{SEC(2008) 2671}

EXPUNERE DE MOTIVE

1. CONTEXTUL PROPUNERII

1.1. Motivele și obiectivele propunerii

Medicamentele contribuie în mod semnificativ la sănătatea cetățenilor UE. Descoperirea, dezvoltarea și utilizarea eficientă a medicamentelor sporesc calitatea vieții, reduc timpul petrecut în spitale și salvează vieți. Cu toate acestea, medicamentele pot să aibă efecte adverse, iar reacțiile adverse la medicamente reprezintă o povară importantă pentru sistemul de sănătate publică în Comunitate. Se estimează că 5% din numărul de spitalizări se datorează reacțiilor adverse la medicamente, 5% din numărul pacienților internați suferă de reacții adverse la medicamente, aceste reacții reprezentând cea de-a cincea cauză cea mai frecventă a deceselor survenite în spital.

Anumite reacții adverse vor fi depistate doar după ce un medicament a fost autorizat, iar profilul de siguranță complet al acestuia poate fi cunoscut doar după ce a fost introdus pe piață. Prin urmare, pentru a proteja sănătatea publică sunt necesare norme de farmacovigilență destinate prevenirii, depistării și evaluării efectelor adverse ale medicamentelor.

Normele comunitare adoptate până în prezent au contribuit foarte mult la atingerea obiectivului monitorizării permanente a medicamentelor autorizate pentru a fi introduse pe piața comunitară în ceea ce privește siguranța acestora. Cu toate acestea, având în vedere experiența dobândită și ca urmare a unei evaluări a sistemului comunitar de farmacovigilență efectuată de Comisie, a reieșit clar faptul că sunt necesare măsuri noi pentru îmbunătățirea funcționării normelor comunitare privind farmacovigilența medicamentelor de uz uman.

Prin urmare, propunerea vizează consolidarea și raționalizarea sistemului comunitar de farmacovigilență a medicamentelor de uz uman prin modificarea celor două acte juridice care reglementează acest domeniu, având ca obiective generale o mai bună protejare a sănătății publice, asigurarea unei funcționări adecvate a pieței interne și simplificarea normelor și procedurilor actuale. Obiectivele specifice constau în:

- Definirea clară a rolurilor și responsabilităților principalilor actori în cauză, precum și a obligațiilor care le revin acestora în timpul exercitării funcției lor;

- Raționalizarea procesului decizional al UE în materie de probleme de siguranță a medicamentelor pentru a garanta că măsurile adoptate sunt puse în aplicare în mod egal și deplin pentru toate produsele în cauză în ansamblul Comunității, în scopul evitării expunerii pacienților la riscuri inutile;

- Îmbunătățirea transparenței și comunicării în materie de securitate a medicamentelor pentru a întări încrederea pacienților și a personalului medical, pentru a-i ajuta să înțeleagă mai bine problemele referitoare la siguranța medicamentelor și pentru a îmbunătății eficiența avertismentelor importante;

- Consolidarea sistemelor de farmacovigilență ale societăților, permițându-le acestora să-și îmbunătățească sistemele în mod constant reducând, în același timp, povara administrativă.

- Asigurarea culegerii proactive și proporționale a datelor de înaltă calitate privind siguranța medicamentelor prin gestionarea riscurilor și colectarea structurată a datelor sub forma studiilor de siguranță post-autorizare, ca și prin raportarea raționalizată, atât spontană cât și periodică a reacțiilor adverse suspectate.

- Implicarea părților interesate din domeniul farmacovigilenței inclusiv prin autorizarea notificării directe de către pacient a reacțiilor adverse suspectate și prin includerea pacienților și a personalului medical în procesul decizional.

- Simplificarea procedurilor comunitare de farmacovigilență actuale, creând astfel avantaje atât pentru industria farmaceutică cât și pentru autoritățile de reglementare din sectorul medicamentelor.

1.2. Contextul general

Farmacovigilența reprezintă știința și activitățile referitoare la depistarea, evaluarea, înțelegerea și prevenirea reacțiilor adverse ale medicamentelor.

Comunitatea dispune de un cadru legislativ privind medicamentele și farmacovigilența din 1965. Până la acest moment, nu a avut loc nicio reexaminare sistematică a legislației comunitare privind farmacovigilența, a funcționării sale și a efectelor pe care aceasta le are asupra protecției sănătății publice. Prin urmare, în 2004, serviciile Comisiei au lansat un studiu independent privind funcționarea sistemului comunitar de farmacovigilență. Raportul acestui studiu independent și vasta consultare publică ulterioară au evidențiat mai multe deficiențe.

1.3. Dispoziții în vigoare în domeniul propunerii

Normele comunitare armonizate privind farmacovigilența medicamentelor de uz uman sunt definite în:

- Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente[1], în ceea ce privește medicamentele autorizate de Comisie în conformitate cu procedura prevăzută de respectivul regulament (numită „procedura centralizată”); precum și

- Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman[2], în ceea ce privește normele generale privind medicamentele de uz uman și normele specifice privind medicamentele autorizate de statele membre.

Chiar dacă normele sunt practic aceleași, există anumite divergențe, în plus, mai multe dispoziții identice se regăsesc în ambele texte juridice. Este adecvată raționalizarea și simplificarea acestora prin enunțarea tuturor normelor generale în codul comunitar cu privire la medicamentele de uz uman (Directiva 2001/83/CE) făcând referire la aceste norme în regulamentul care reglementează procedura centralizată [Regulamentul (CE) nr. 726/2004], prevăzând dispoziții specifice pentru medicamentele autorizate conform procedurii de autorizare centralizată doar atunci când acest lucru se justifică.

1.4. Coerența cu celelalte politici și obiective ale Uniunii

Propunerile sunt compatibile cu obiectivul global al legislației comunitare privind medicamentele de uz uman, care constă în înlăturarea diferențelor dintre dispozițiile naționale pentru a garanta buna funcționare a pieței interne a acestor produse, și, în același timp, asigură un nivel ridicat de protecție a sănătății publice și umane. De asemenea, propunerile sunt în conformitate cu articolul 152 alineatul (1) din Tratatul de instituire a Comunității Europene, care prevede că trebuie să se garanteze un nivel ridicat de protecție a sănătății umane în definirea și punerea în aplicare a tuturor politicilor și activităților comunitare.

De asemenea, propunerea este în conformitate cu inițiativa Comisiei privind siguranța pacienților[3] și activitățile Comisiei în vederea stimulării inovării în sectorul farmaceutic prin cel de-al 7-lea program-cadru, în general, și prin inițiativa privind medicamentele inovatoare[4] în special. De asemenea, propunerea este în conformitate cu proiectele comunitare care vizează dezvoltarea și validarea utilizării instrumentelor inovatoare din tehnologia informației în vederea identificării incidentelor legate de utilizarea unui medicament[5].

2. CONSULTAREA PăRțILOR INTERESATE șI EVALUAREA IMPACTULUI

2.1. Consultarea părților interesate

Toate părțile interesate, în special pacienții și personalul medical, autoritățile competente din statele membre și industriile acestora, au fost consultate deseori în ceea ce privește prezenta propunere. Au fost utilizate diverse modalități de consultare, și anume două consultări publice prin intermediul internetului, ateliere specializate, chestionare și reuniuni bilaterale. |

Informații suplimentare privind consultările efectuate pot fi găsite în evaluarea impactului, anexată prezentei propuneri. Rezultatele detaliate ale celor două părți ale consultației, inclusiv răspunsurile la consultarea individuală pot fi consultate la adresa de internet următoare: http://ec.europa.eu/enterprise/pharmaceuticals/pharmacovigilance/pharmacovigilance_key.htm |

2.2. Evaluarea impactului

Detaliile evaluării impactului sunt furnizate în documentul de lucru al serviciilor Comisiei, „Evaluarea impactului”, anexat prezentei propuneri.

Evaluarea impactului concluzionează că prin creșterea clarității, eficienței și calității sistemului UE de farmacovigilență, în urma modificării cadrului juridic comunitar actual, se aduc îmbunătățiri majore sănătății publice și se reduc în general costurile pentru sectorul farmaceutic din UE.

3. ELEMENTELE JURIDICE ALE PROPUNERII

3.1. Rezumatul acțiunii propuse

Elementele principale ale propunerii pot fi rezumate după cum urmează:

Roluri și responsabilități clar definite

Legislația actuală conține anumite dispoziții care duc la ambiguități și suprapuneri în ceea ce privește responsabilitățile în materie de farmacovigilență.

Sunt clarificate și codificate sarcinile și responsabilitățile părților interesate din sectorul legislativ (statele membre, Agenția, titularii autorizațiilor de introducere pe piață) și sunt stabilite conceptul și domeniul de aplicare al bunelor practici de vigilență pentru toate părțile interesate în farmacovigilență. Sarcinile fundamentale ale Agenției în domeniul farmacovigilenței definite în Regulamentul (CE) nr. 726/2004 rămân aceleași în ansamblu, dar este consolidat rolul de coordonare al Agenției în centrul sistemului comunitar de farmacologie. Statele membre trebuie să rămână actori principali ai funcționării framacovigilenței în Comunitate, dispunând de mecanisme consolidate pentru cooperare și repartizarea sarcinilor. De asemenea, sunt clarificate responsabilitățile titularilor autorizațiilor de introducere pe piață, în special în ceea ce privește domeniul de aplicare al obligației acestora de a monitoriza în permanență siguranța medicamentelor pentru a se asigura că toate informațiile disponibile sunt aduse la cunoștința autorităților.

Se constituie un nou comitet științific responsabil cu farmacovigilența în cadrul Agenției: comitetul consultativ pentru evaluarea riscurilor în materie de farmacovigilență. Comitetul trebuie să aibă un rol esențial în evaluările de farmacovigilență în Comunitate, oferind sprijin atât Comitetului pentru medicamente de uz uman din cadrul Agenției (însărcinat cu elaborarea de avize privind calitatea, siguranța și eficiența medicamentelor de uz uman în cadrul procedurilor comunitare), cât și grupului de coordonare al statelor membre stabilit prin Directiva 2001/83/CE (implicat în procedurile naționale de autorizare).

Misiunea grupului de coordonare, alcătuit din reprezentanți ai statelor membre constituit prin articolul 27 din Directiva 2001/83/CE, este consolidată în vederea unei cooperări mai strânse între statele membre în domeniul farmacovigilenței și pentru a îmbunătăți sistemul de repartizare a sarcinilor.

Procedura comunitară de evaluare a riscurilor de siguranță grave prezentate de medicamentele autorizate la nivel național este simplificată prin impunerea pentru statele membre a unor criterii clare și obligatorii pentru declanșarea procedurii, prin adoptarea de norme proprii pentru a garanta că toate medicamentele în cauză sunt luate în considerare, prin dotarea comitetului consultativ pentru evaluarea riscurilor în materie de farmacovigilență cu o procedură de evaluare și prin prevederea de norme cu privire la monitorizarea ulterioară în ceea ce privește termenii autorizațiilor de introducere pe piață în vederea adoptării unor măsuri armonizate în ansamblul Comunității.

Transparența și comunicarea

O îmbunătățire a transparenței și comunicării în materie de siguranță a medicamentelor ar trebui să amelioreze înțelegerea și încrederea pacienților și personalului medical în ceea ce privește siguranța medicamentelor și sistemul de reglementare. Mesajele clare și coordonate emise de UE privind problemele legate de riscurile de siguranță vor permite o utilizare mai sigură a medicamentelor.

Consolidarea bazei de date Eudravigilance, care ar trebui să devină punctul unic de recepție al informațiilor de farmacovigilență privind medicamentele de uz uman autorizate în Comunitate, va permite tuturor autorităților competente să primească informații, să aibă acces la acestea și să le pună în comun în același timp, garantând un acces adecvat la baza de date Eudravigilance.

Coordonarea de către Comisie a comunicării privind problemele legate de siguranță și crearea unui portal web european privind siguranța medicamentelor: principiile de comunicare privind problemele de siguranță noi sau în curs de schimbare ar trebui definite în legislație. Agenția trebuie să coordoneze comunicarea între statele membre în ceea ce privește problemele legate de substanțele active autorizate în mai multe dintre acestea. În continuare, Agenția ar trebui să creeze și să gestioneze un site internet european privind siguranța medicamentelor, care va fi principala platformă de difuzare a avertismentelor referitoare la siguranța medicamentelor la nivelul UE și va cuprinde link-uri către portalurile web ale autorităților competente din statele membre.

Ar trebui adăugată o nouă rubrică de „informații esențiale” în rezumatul caracteristicilor și în prospectul însoțitor care însoțește orice medicament introdus pe piața comunitară.

Obligațiile privind farmacovigilența ale titularului autorizației de introducere pe piață

Legislația actuală solicită o „descriere detaliată a sistemului de farmacovigilență” pentru a fi prezentată împreună cu cererile de autorizare de introducere pe piață și care trebuie actualizată pentru fiecare autorizare de introducere pe piață. Propunerea simplifică actuala cerință.

„Dosarul standard al sistemului de farmacovigilență”: În cererea de autorizare de introducere pe piață, doar elementele principale ale sistemului de farmacovigilență trebuie prezentate, în schimb, societățile trebuie să păstreze un dosar detaliat la sediul lor.

Planificarea gestionării riscurilor și studiile de siguranță nonintervenționale

Raționalizarea planificării gestionării riscurilor ar trebui să garanteze că evaluările siguranței medicamentelor sunt efectuate în perspectivă (adică pe baza planificării gestionării riscurilor) și că studii de siguranță de înaltă calitate și în scop nepublicitar sunt realizate doar dacă sunt justificate de preocupări în materie de siguranță.

În cadrul dispozițiilor în vigoare, solicitanții unei autorizații de introducere pe piață pot să prezinte un sistem de gestionare a riscurilor pentru medicamentele specifice , dacă consideră necesar, dar nu există niciun temei juridic explicit pentru ca autoritățile competente să-l solicite. În propuneri se solicită un sistem de gestionare a riscurilor pentru fiecare medicament nou care trebuie autorizat în Comunitate (sau pentru medicamentele existente a căror siguranță este pusă la îndoială); acest sistem trebuie să fie proporțional cu riscurile identificate sau potențiale și cu nevoia de informații suplimentare privind medicamentul.

Principii directoare armonizate și o procedură de control a studiilor de siguranță nonintervenționale post-autorizare (adică studii de siguranță a produselor autorizate care nu sunt studii clinice), în special pentru a se asigura că sunt nepublicitare și pentru a monitoriza orice informație referitoare la siguranță generată de astfel de studii.

Rapoarte de caz de reacții adverse la medicamente

Normele actuale de raportare se aplică în mod egal tuturor medicamentelor, indiferent de riscurile cunoscute și necesită intervenția mai multor autorități atunci când un produs este autorizat în mai multe state membre; acest lucru determină o multiplicare inutilă a evaluărilor, deoarece nu există nicio dispoziție care să permită gruparea evaluărilor după tipul de produs sau substanță. În plus, noțiunea de reacție adversă este legată de cea de efect secundar în condiții normale de utilizare a medicamentului, în timp ce alte efecte secundare (care rezultă de exemplu dintr-o eroare de medicație sau de supradozare) nu sunt semnalate în mod obligatoriu. Propunerile vizează să facă coreleze notificarea cu nivelul riscurilor, să permită pacienților să semnaleze efectele secundare pe care le-au avut și să garanteze semnalarea supradozajului și a erorilor de medicație.

Simplificarea notificării reacțiilor adverse. Este propusă simplificarea considerabilă a normelor de notificare prevăzând ca titularii autorizației de introducere pe piață și statele membre să comunice direct bazei de date Eudravigilance toate datele referitoare la efectele adverse. Ca rezultat al acestei noi proceduri de notificare, nu va mai fi necesară prevederea diferitelor norme de notificare pentru medicamentele autorizate în conformitate cu procedura centralizată și pentru medicamentele autorizate în statele membre.

Monitorizarea literaturii de specialitate de către Agenție: Agenția trebuie să preia o sarcină nouă care constă în monitorizarea anumitor publicații științifice și în introducerea în baza de date Eudravigilance a unor rapoarte de caz privind efectele adverse.

Erorile de medicație care determină o reacție adversă trebuie semnalate autorității competente în materie de medicamente: definirea unei reacții adverse trebuie clarificată pentru a fi specificat în mod clar că societățile trebuie să semnaleze autorităților competente în materie de medicamente erorile de medicație care determină apariția unei reacții adverse și pentru a se asigura că toate autoritățile competente ale statelor membre fac schimb de date (inclusiv între autoritățile competente în materie de medicamente și cele responsabile de siguranța pacienților).

Clarificarea temeiului juridic care permite semnalarea de către pacienți a oricărei reacții adverse suspectate.

Rapoarte periodice actualizate și alte evaluări privind siguranța

La momentul actual, rapoartele periodice actualizate privind siguranța sunt o simplă enumerare a reacțiilor adverse și, la fel ca în cazul notificărilor privind reacțiile adverse, sunt prezentate pentru toate medicamentele. Deoarece nicio dispoziție nu prevede gruparea rapoartelor și a evaluărilor după tipul de produs sau substanță, aceleași rapoarte și evaluări sunt prezentate în mod repetat. Actualizarea informațiilor referitoare la produs care rezultă din aceste evaluări nu este reglementată în detaliu de legislația actuală. Propunerile simplifică prezentarea rapoartelor periodice actualizate privind siguranța de către industrie și o corelează cu cunoștințele privind siguranța sau riscurile produsului, introduc mecanisme de colaborare pentru realizarea evaluărilor, un rol central fiind rezervat, în toate cazurile, comitetului consultativ pentru evaluarea riscurilor în materie de farmacovigilență; ele favorizează actualizarea mai rapidă a informațiilor referitoare la medicamente prin stabilirea unor proceduri clare.

Deoarece datele privind reacțiile adverse sunt notificate direct bazei de date Eudravigilance, domeniul de aplicare al rapoartelor periodice actualizate privind siguranța este modificat pentru a deveni o analiză echilibrată a raportului riscuri/beneficii al unui medicament mai degrabă decât o prezentare detaliată a rapoartelor de caz individuale. În plus, cerințele referitoare la rapoartele periodice actualizate privind siguranța sunt modificate pentru a le corela cu riscurile prezentate de medicamente; iar rapoartele sistematice nu mai sunt necesare în cazul medicamentelor care se consideră că prezintă un risc scăzut sau atunci când astfel de rapoarte sunt considerate repetitive (păstrând posibilitatea solicitării ad-hoc a unor astfel de rapoarte).

Monitorizarea de reglementare a evaluărilor rapoartelor periodice actualizate privind siguranța este prevăzută în mod explicit pentru a garanta o legătură clară între evaluările în materie de farmacovigilență, pe de o parte, și revizuirea și actualizarea autorizațiilor de introducere pe piață acordate în Comunitate, pe de altă parte.

Propunerile creează un cadru pentru punerea în comun a resurselor între autoritățile competente în materie de evaluare și monitorizare a rapoartelor periodice actualizate privind siguranța și prevăd o participare intensivă a comitetului consultativ al Agenției pentru evaluarea riscurilor în materie de farmacovigilență. Este prevăzută o singură evaluare a rapoartelor periodice actualizate privind siguranța pentru medicamentele autorizate în mai mult de un stat membru, inclusiv pentru toate medicamentele care conțin aceeași substanță activă. De asemenea, pentru a spori eficiența sistemului, se va efectua o singură evaluare în cazul în care există o problemă de farmacovigilență legată de medicamente autorizate de statele membre și medicamente autorizate de către Comisie.

3.2. Temei juridic

Prezenta propunere se bazează pe articolul 95 din Tratatul CE. Articolul 95, care prescrie aplicarea procedurii de codecizie descrisă la articolul 251, reprezintă temeiul juridic pentru realizarea obiectivelor definite la articolul 14 din Tratat, care include libera circulație a mărfurilor [articolul 14 alineatul (2)], în speță medicamentele de uz uman.

Având în vedere faptul că orice regulament privind medicamentele trebuie să vizeze în mod fundamental asigurarea sănătății publice, din momentul în care Tratatul de la Amsterdam a intrat în vigoare, articolul 95 reprezintă temeiul juridic al legislației comunitare privind medicamentele de uz uman, incluzând Directiva 2001/83/CE și Regulamentul (CE) nr. 726/2004[6], deoarece diferențele între dispozițiile legislative, de reglementare și administrative naționale în materie de medicamente tind să îngreuneze schimburile comerciale intracomunitare și, prin urmare, afectează în mod direct funcționarea pieței interne. Orice acțiune care vizează promovarea dezvoltării și autorizării medicamentelor este, prin urmare, justificată la nivel european, din perspectiva prevenirii sau eliminării acestor obstacole.

3.3. Principiul subsidiarității

Normele comunitare în materie de farmacovigilență permit asigurarea unei protecții optime a sănătății publice în conformitate cu aceleași standarde în ansamblul Comunității. Acțiuni divergente ale statelor membre ar împiedica punerea în comun completă a datelor privind siguranța și ar crește povara administrativă a autorităților competente și a industriei (sectorului farmaceutic). O lipsă de coordonare ar împiedica accesul statelor membre la cea mai bună expertiză științifică și medicală pentru evaluarea siguranței medicamentelor și pentru reducerea riscurilor. |

Evaluarea impactului a arătat că eforturile depuse la momentul actual în vederea îmbunătățirii sistemului comunitar de farmacovigilență printr-o mai bună punere în aplicare a cadrului juridic actual, aducând în același timp îmbunătățiri reale sistemului, nu ar fi suficiente pentru a declanșa schimbarea radicală necesară pentru a reduce povara importantă pe care o reprezintă reacțiile adverse la medicamente pentru sănătatea publică. |

3.4. Principiul proporționalității

Propunerea a fost elaborată cu multă atenție în strânsă legătură cu părțile interesate, în special acele părți interesate asupra cărora dispozițiile juridice impun obligații directe, pentru a proteja mai bine sănătatea publică fără a impune o povară de reglementare inutilă. Propunerea are la bază structuri existente (inclusiv Agenția Europeană pentru Medicamente și autoritățile competente ale statelor membre), proceduri existente (inclusiv procedurile de comunicare și prezentare), resurse existente (inclusiv baza de date a farmacovigilenței comunitare) și practici existente (inclusiv colaborarea între statele membre). Propunerea vizează maximizarea eficienței proceselor și maximizarea calității datelor colectate și calitatea deciziilor luate aducând astfel beneficii maxime sănătății publice. Prin creșterea eficienței sistemului comunitar de farmacovigilență, propunerea va elibera resurse care sunt folosite la momentul actual pentru a respecta cerințe administrative complexe și redundante; aceste resurse vor putea fi direcționate către activități care promovează și protejează în mod direct sănătatea publică, inclusiv pentru o mai bună comunicare privind avantajele și riscurile medicamentelor. |

Propunerea nu depășește ceea ce este necesar pentru a atinge obiectivul urmărit, și anume consolidarea și raționalizarea sistemului comunitar de farmacovigilență. Evaluarea impactului a arătat că se va obține o reducere a costurilor pentru industrie și o creștere a costurilor pentru autoritățile de reglementare (autoritățile competente naționale și Agenția) care vor fi acoperite prin taxele aplicate sectorului farmaceutic. Această creștere a costurilor este modestă în raport cu economiile prevăzute pentru societate, incluzând reducerea numărului de internări și a sejururilor prelungite în spital cauzate de reacțiile adverse la medicamente. |

3.5. Alegerea instrumentelor

Propunerea vizează modificarea dispozițiilor existente în materie de farmacologie privind medicamentele de uz uman cuprinse în Regulamentul (CE) Nr. 726/2004 și în Directiva 2001/83/CE; prin urmare, un regulament și o directivă de modificare sunt considerate instrumentele juridice cele mai adecvate.

4. IMPLICAțII BUGETARE

Propunerea nu are implicații asupra bugetului comunitar.

5. INFORMAțII SUPLIMENTARE

5.1. Simplificare

Această inițiativă este menționată în Planificarea activităților Comisiei cu numărul 2008/ENTR/003. Ea face parte din anexa 1 la Programul legislativ și de lucru al Comisiei pentru 2008, (inițiative strategice și prioritare)[7].

Propunerea conține elemente esențiale pentru simplificarea sistemului comunitar de farmacovigilență, printre care: o mai strânsă colaborare între autorități, care va optimiza expertiza disponibilă; repartizarea sarcinilor și o întărire a rolului grupului de consolidare al statelor membre în vederea sporirii utilizării eficiente a resurselor limitate și reducerii eforturilor redundante; simplificarea raporturilor periodice actualizate privind siguranța și a notificării reacțiilor adverse, precum și întocmirea dosarului permanent al sistemului de farmacovigilență al titularului autorizației de introducere pe piață. |

5.2. Spațiul Economic European

Actul legislativ propus este de relevanță pentru SEE.

2008/0257 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare, în ceea ce privește farmacovigilența medicamentelor de uz uman, a Regulamentului (CE) nr. 726/2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 95,

având în vedere propunerea Comisiei[8],

având în vedere avizul Comitetului Economic și Social European[9],

hotărând în conformitate cu procedura stabilită la articolul 251 din Tratat[10],

întrucât:

(1) Regulamentului (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente[11] creează o procedură de autorizare a introducerii pe piață la nivel comunitar (numită „procedura centralizată”) pentru anumite categorii de medicamente, stabilește norme pentru farmacovigilența acestor medicamente și instituie Agenția Europeană pentru Medicamente (denumită în continuare „Agenția”).

(2) Normele de farmacovigilență sunt necesare pentru protecția sănătății publice deoarece ele permit depistarea, evaluarea și prevenirea efectelor adverse ale medicamentelor introduse pe piața comunitară, în măsura în care profilul complet de siguranță al medicamentelor nu poate fi cunoscut decât după ce acesta a fost introdus pe piață.

(3) Având în vedere experiența dobândită și ca urmare a unei evaluări a sistemului comunitar de farmacovigilență efectuată de Comisie, a reieșit clar faptul că sunt necesare măsuri pentru îmbunătățirea funcționării normelor comunitare privind farmacovigilența medicamentelor de uz uman.

(4) Principalele sarcini ale Agenției în domeniul farmacovigilenței definite în Regulamentul (CE) nr. 726/2007 ar trebui menținute și amplificate, în special în ceea ce privește gestionarea bazei de date comunitare și a rețelei de prelucrare a datelor în materie de farmacovigilență (denumită în continuarea „baza de date Eudravigilance”) și coordonarea avertismentelor de siguranță ale statelor membre.

(5) Pentru a permite tuturor autorităților competente să primească și să aibă acces simultan la informații privind farmacovigilența medicamentelor de uz uman autorizate în Comunitate și să le pună în comun, baza de date Eudravigilance ar trebui menținută și consolidată în calitate de punct unic de centralizare a informațiilor. Prin urmare, statele membre ar trebui să nu impună noi cerințe de notificare titularilor unei autorizații de introducere pe piață. Baza de date ar trebui să fie accesibilă în mod integral statelor membre, Agenției și Comisiei și accesibilă într-o anumită măsură titularilor unei autorizații de introducere pe piață și publicului.

(6) În vederea creșterii transparenței în ceea ce privește problemele în materie de farmacovigilență, un portal web privind siguranța medicamentelor ar trebui creat și gestionat de către Agenție.

(7) În vederea asigurării disponibilității expertizei necesare și resurselor pentru evaluările în materie de farmacovigilență la nivel comunitar, este oportună crearea unui nou comitet științific în cadrul Agenției, comitetul consultativ pentru evaluarea riscurilor în materie de farmacovigilență. Acest comitet ar trebui să fie compus din experți științifici independenți care au competențe în materie de siguranță a medicamentelor, inclusiv în ceea ce privește depistarea, evaluarea și reducerea și comunicarea riscurilor, precum și realizarea studiilor de siguranță post-autorizare și a auditului sistemului de farmacovigilență.

(8) Comitetului consultativ pentru evaluarea riscurilor în materie de farmacovigilență ar trebui să i se aplice normele cu privire la comitetele științifice ale Agenției, prevăzute de Regulamentul (CE) nr. 726/2004.

(9) În vederea asigurării, în ansamblul Comunității, a unor răspunsuri armonizate la preocupările referitoare la siguranța medicamentelor de uz uman, comitetul consultativ pentru evaluarea riscurilor în materie de farmacovigilență trebuie să sprijine comitetul pentru medicamente de uz uman și grupul de coordonare stabilit de Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman[12] în legătură cu orice întrebare legată de farmacovigilența medicamentelor de uz uman. Cu toate acestea, din motive de consecvență și continuitate a evaluărilor, responsabilitatea finală pentru evaluarea riscuri/beneficii a medicamentelor de uz uman autorizate în conformitate cu prezentul regulament ar trebui să fie a comitetului pentru medicamente de uz uman din cadrul Agenției și a autorităților responsabile cu acordarea autorizațiilor de introducere pe piață.

(10) În conformitate cu Directiva 2001/83/CE, Agenția asigură secretariatul grupului de coordonare. Având în vedere că mandatul grupului de coordonare în materie de farmacovigilență a fost prelungit, suportul tehnic și administrativ oferit de secretariatul Agenției ar trebui sporit. Trebuie prevăzute dispoziții pentru ca Agenția să asigure o coordonare adecvată între grupul de coordonare și comitetele științifice ale Agenției.

(11) Pentru a proteja sănătatea publică, este oportună asigurarea unei finanțări adecvate a activităților Agenției în materie de farmacovigilență. Trebuie prevăzute dispoziții pentru a permite finanțarea adecvată a activităților în materie de farmacovigilență prin perceperea de taxe pentru titularii autorizației de comercializare. Gestionarea fondurilor astfel colectate ar trebui să fie supusă unui control permanent al consiliului de administrație pentru a garanta independența Agenției.

(12) Pentru a garanta nivelul cel mai înalt de expertiză și funcționarea Comitetului consultativ pentru evaluarea riscurilor în materie de farmacovigilență, raportorii care efectuează evaluarea procedurilor comunitare de farmacovigilență, rapoartele periodice actualizate privind siguranța, protocoalele de studii de siguranță ulterioare autorizării și sistemele de gestionare a riscurilor ar trebui să fie remunerați de Agenție.

(13) Trebuie prevăzute dispoziții pentru ca Agenția să perceapă taxe în ceea ce privește activitățile grupului de coordonare din cadrul sistemului comunitar de farmacovigilență, astfel cum au fost definite în Directiva 2001/83/CE și pentru ca raportorii din cadrul grupului de coordonare să fie remunerați de Agenție.

(14) Pentru a garanta colectarea oricăror date suplimentare necesare privind siguranța medicamentelor autorizate în conformitate cu Regulamentul (CE) nr. 726/2004, Comisia ar trebui să fie împuternicită să solicite titularului autorizației de comercializare să efectueze studii de siguranță ulterioare autorizării, iar această cerință ar trebui să facă parte din condițiile care trebuie îndeplinite în vederea eliberării autorizației de introducere pe piață.

(15) În cazul în care o autorizație de comercializare este însoțită de obligația de a efectua un studiu de siguranță ulterior autorizării sau de condiții sau restricții privind utilizarea sigură și eficientă a medicamentului, respectivul medicament ar trebuie să fie supus unei monitorizări stricte pe piață. Pacienții și personalul medico-sanitar trebuie încurajați să semnaleze toate reacțiile adverse suspectate observate la astfel de medicamente, iar Agenția ar trebui să păstreze o listă actualizată a acestor medicamente.

(16) Experiența a demonstrat necesitatea de a clarifica responsabilitățile titularilor unei autorizații de introducere pe piață în materie de farmacovigilență a medicamentelor autorizate. Titularul autorizației de introducere pe piață ar trebui să fie însărcinat cu monitorizarea permanentă a siguranței medicamentelor sale, cu informarea autorităților în legătură cu orice schimbări care ar putea avea un impact asupra autorizării de introducere pe piață și cu asigurarea că informațiile privind medicamentul sunt actualizate. Deoarece medicamentele ar putea fi folosite în afara termenului lor de autorizare de introducere pe piață, aceste responsabilități ar trebui să includă punerea la dispoziție a tuturor informațiilor disponibile, inclusiv rezultatele testelor clinice sau al altor studii, precum și semnalarea oricărei utilizării a medicamentului care nu este în conformitate cu rezumatul caracteristicilor medicamentului. De asemenea, este oportun să se garanteze că orice informație relevantă colectată privind siguranța medicamentului este luată în considerare la momentul reînnoirii autorizațiilor de introducere pe piață.

(17) Publicațiile științifice și medicale constituie o sursă importantă de informații privind rapoartele de caz ale reacțiilor adverse suspectate. La momentul actual, în ceea ce privește substanțele active conținute de mai multe medicamente, cazurile sunt semnalate în mod redundant în publicații. Pentru a spori eficiența notificărilor, trebuie prevăzute dispoziții pentru ca Agenția să monitorizeze o listă definită de publicații pentru un număr definit de substanțe active utilizate în medicamente pentru care există mai multe autorizații de introducere pe piață.

(18) Ca urmare a transmiterii tuturor datelor privind reacțiile adverse ale medicamentelor autorizate de statele membre direct bazei de date Eudravigilance, nu este necesar să se prevadă norme diferite de notificare pentru medicamentele de uz uman autorizate în conformitate cu Regulamentul (CE) nr. 726/2004. Normele privind înregistrarea și notificarea reacțiilor adverse prevăzute în Directiva 2001/83/CE ar trebui, prin urmare, să se aplice medicamentelor de uz uman autorizate în conformitate cu Regulamentul (CE) nr. 726/2004.

(19) Este oportun să fie sporită punerea în comun a resurselor între autoritățile competente pentru evaluarea rapoartelor periodice actualizate privind siguranța. Prin urmare, procedurile Directivei 2001/83/CE ar trebui să se aplice evaluării unice a rapoartelor periodice actualizate privind siguranța pentru medicamente diferite care conțin aceeași substanță activă sau combinații ale acesteia, inclusiv evaluări comune ale medicamentelor autorizate la nivel național conform procedurii centralizate.

(20) Este oportun să se consolideze supravegherea medicamentelor autorizate conform procedurii centralizate prevăzând ca autoritatea de supraveghere în materie de farmacovigilență să fie autoritatea competentă a statului membru în care se află dosarul standard al sistemului de farmacovigilență al titularului autorizației de introducere pe piață.

(21) Dispozițiile privind supravegherea medicamentelor de uz uman enunțate în Regulamentul (CE) nr. 726/2004 reprezintă dispoziții specifice în sensul articolului 15 alineatul (2) din Regulamentul (CE) nr. 756/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93[13].

(22) Prin urmare, Regulamentul (CE) nr. 726/2004 trebuie modificat în consecință,

ADOPTĂ PREZENTUL REGULAMENT:

Articolul 1 Modificări la Regulamentul (CE) nr. 726/2004

Regulamentul (CE) nr. 726/2004 se modifică după cum urmează:

(1) La articolul 5 alineatul(2), se adaugă următoarea propoziție:

„Pentru a îndeplini sarcinile sale în materie de farmacovigilență, acesta este asistat de Comitetul consultativ pentru evaluarea riscurilor în farmacovigilență menționat la articolul 56 alineatul (1) litera aa.”

(2) Articolul 9 alineatul (4) se modifică după cum urmează:

(a) se adaugă următoarea literă (aa):

„(aa) o recomandare în ceea ce privește frecvența prezentării de rapoarte periodice actualizate privind siguranța;”

(b) se introduc următoarele litere (ca) și (cb):

“(ca) detalii privind orice măsuri pentru utilizarea sigură a medicamentului conținut în sistemul de gestionare a riscului care trebuie impuse drept condiții pentru autorizația de introducere pe piață;

(cb) după caz, solicitarea scrisă de a efectua studii de siguranță ulterioare autorizării sau de a respecta cerințe mai stricte decât cele menționate în capitolul 3 privind înregistrarea sau notificarea reacțiilor adverse;”

(c) litera (f) se înlocuiește cu următorul text:

„(f) raportul de evaluare în ceea ce privește rezultatele testelor farmaceutice sau preclinice, testele clinice și sistemul de gestionare a riscului și sistemul de farmacovigilență al medicamentelor în cauză.”

(3) Articolul 10 se modifică după cum urmează:

(a) Alineatul (1) se înlocuiește cu următorul text:

"1. În termen de 15 zile de la primirea avizului menționat la articolul 5 alineatul (2), Comisia întocmește proiectul deciziei care urmează să fie luată cu privire la cerere.

În cazul în care un proiect de decizie are în vedere acordarea autorizației de introducere pe piață, acesta cuprinde sau face trimitere la documentele menționate la articolul 9 alineatul (4) literele (a) - (d).

În cazul în care un proiect de decizie prevede acordarea unei autorizații de introducere pe piață care face obiectul condițiilor menționate la articolul 9 alineatul (4) literele (c), (ca) sau (cb), acesta stabilește, după caz, termenele limită pentru îndeplinirea condițiilor.

În cazul în care proiectul de decizie nu este în conformitate cu avizul Agenției, Comisia anexează o explicație detaliată a motivelor care stau la baza acestor diferențe.

Proiectul de decizie este transmis statelor membre și solicitantului.”

(b) Alineatul (6) se înlocuiește cu următorul text:

“6. Agenția asigură difuzarea documentelor menționate la articolul 9 alineatul (4) literele (a) – (d) împreună cu orice termene limită stabilite în conformitate cu paragraful 3 alineatul (1) al prezentului articol.”

(4) Se inserează următorul articol 10a:

„Articolul 10a

1. După acordarea autorizației de introducere pe piață, Agenția poate să solicite unui titular al autorizației de introducere pe piață să efectueze un studiu de siguranță post-autorizare dacă există preocupări privind riscurile unui medicament autorizat. Această solicitare este formulată în scris, prevede o justificare detaliată și include obiectivele și termenul limită pentru realizarea și prezentarea studiului.

2. Agenția prevede posibilitatea, pentru titularul autorizației de introducere pe piață, de a prezenta explicații privind această solicitare într-un termen limită stabilit de aceasta, în cazul în care titularul autorizației de introducere pe piață face această cerere în termen de 30 de zile de la primirea solicitării scrise.

3. Pe baza explicațiilor prezentate de titularul autorizației de introducere pe piață, Comisia va retrage sau va confirma cerința în cauză. În cazul în care Comisia confirmă cerința, autorizația de introducere pe piață este modificată pentru a include cerința respectiva sub forma unei condiții pentru obținerea autorizației de introducere pe piață și sistemul de gestionare a riscurilor este actualizat în consecință.”

(5) Articolul 14 se modifică după cum urmează:

(a) La alineatul (2), al doilea paragraf se înlocuiește cu următorul text:

„În acest scop, titularul autorizației de introducere pe piață oferă Agenției o versiune consolidată a dosarului în ceea ce privește calitatea, siguranța și eficiența, inclusiv evaluarea datelor conținute de rapoartele privind reacțiile adverse și rapoartele periodice actualizate privind siguranța transmise în conformitate cu capitolul 3, precum și toate modificările introduse după acordarea autorizației de introducere pe piață cu cel puțin nouă luni înainte de expirarea autorizației de introducere pe piață în conformitate cu alineatul (1)”.

(b) Alineatul (3) se înlocuiește cu următorul text:

“3. Odată reînnoită, autorizația de introducere pe piață este valabilă pe o perioadă nelimitată, cu excepția cazului în care Comisia decide, din rațiuni justificate legate de farmacovigilență sau de o utilizare insuficientă a medicamentului, să acorde o altă reînnoire pe o perioadă de cinci ani, în conformitate cu alineatul (2)”.

(c) Alineatul (8) se înlocuiește cu următorul text:

“8. În situații excepționale și în urma consultării cu solicitantul, autorizația poate fi acordată sub rezerva obligației impuse solicitantului de a îndeplini anumite condiții, în special privind siguranța medicamentului, informarea autorităților competente cu privire la orice incident legat de utilizarea sa și măsurile care trebuie adoptate. Această autorizare poate fi acordată doar dacă solicitantul poate să demonstreze că nu este în măsură să furnizeze informații complete privind eficiența și siguranța medicamentului în condiții normale de utilizare, din motive obiective și verificabile și trebuie să se bazeze pe unul dintre motivele enunțate în anexa 1 la Directiva 2001/83/CE. Menținerea autorizației depinde de reevaluarea anuală a acestor condiții.”

(6) Se inserează următorul articol 14a:

„Articolul 14a

1. Titularul autorizației de introducere pe piață include în sistemul său de gestionare a riscurilor orice condiție sau cerință menționată la articolul 9 alineatul (4) literele (c), (ca) și (cb) sau la articolul 10 bis și articolul 14 alineatele (7) și (8).

2. Agenția include medicamentele vizate la alineatul (1) în lista menționată la articolul 23. Agenția retrage un medicament de pe această listă în cazul în care Comisia conchide, pe baza unui aviz al Agenției, că condițiile au fost îndeplinite și că, în urma evaluării tuturor datelor care rezultă din punerea în aplicare a condițiilor sau cerințelor, raportul riscuri/beneficii rămâne favorabil.

(7) Articolul 16 se înlocuiește cu următorul text:

„Articolul 16

1. După eliberarea unei autorizații în conformitate cu prezentul regulament, titularul autorizației de introducere pe piață ține seama, în ceea ce privește metodele de fabricație și control prevăzute la articolul 8 alineatul (3) literele (d) și (h) din Directiva 2001/83/CE, de progresul științific și tehnic și introduce toate modificările necesare pentru a face posibile fabricația și controlul medicamentului prin metode științifice general acceptate. Acesta solicită aprobarea acestor modificări în conformitate cu prezentul regulament.

2. Titularul autorizației de introducere pe piață transmite de îndată Agenției, Comisiei și statelor membre orice informații noi care ar putea să conducă la modificarea caracteristicilor sau documentelor menționate la articolul 8 alineatul (3), articolele 10, 10a, 10b și 11 sau articolul 32 alineatul (5), în anexa I la Directiva 2001/83/CE sau la articolul 9 alineatul (4) din prezentul regulament.

Acesta informează de îndată Agenția și Comisia în special cu privire la orice interdicție sau restricție impusă de autoritățile competente ale oricărei țări în care se comercializează medicamentul de uz uman și cu privire la oricare alte noi informații care ar putea influența evaluarea beneficiilor și riscurilor aferente medicamentului în cauză. Informațiile includ atât rezultatele pozitive cât și cele negative ale testelor clinice sau ale altor studii pentru toate indicațiile și populațiile, chiar dacă acestea nu figurează în autorizația de introducere pe piață, precum și datele privind utilizarea medicamentului într-un mod neconform rezumatului caracteristicilor medicamentului.

3. Titularul autorizației de introducere pe piață se asigură că informațiile privind medicamentul sunt actualizate cu cunoștințele științifice cele mai recente, inclusiv concluziile evaluării și recomandările puse la dispoziția publicului prin intermediul portalului web european privind siguranța medicamentelor stabilit în conformitate cu articolul 26.

4. Pentru ca raportul riscuri/beneficii să poată fi evaluat în permanență, Agenția poate oricând să ceară titularului autorizației de introducere pe piață să comunice date care să demonstreze că raportul riscuri/beneficii rămâne favorabil.

Agenția poate oricând să solicite titularului autorizației de introducere pe piață să transmită o copie a dosarului standard al sistemului de framacovigilență. Titularul transmite copia respectivă într-un termen de șapte zile de la primirea solicitării.”

(8) Articolul 18 se modifică după cum urmează:

(a) Alineatul (1) se înlocuiește cu următorul text:

“1. În cazul medicamentelor de uz uman fabricate în Comunitate, autoritățile de supraveghere a fabricării sunt autoritățile competente ale statului membru sau statelor membre care au acordat autorizația de fabricație prevăzută de Directiva 2001/83/CE articolul 40 alineatul (1) pentru medicamentul în cauză.”

(b) La alineatul (2), primul paragraf se înlocuiește cu următorul text:

În cazul medicamentelor de uz uman importate din țări terțe, autoritățile de supraveghere ale importurilor sunt autoritățile competente ale statului membru sau statelor membre care au acordat importatorului autorizația prevăzută de Directiva 2001/83/CE articolul 40 alineatul (3), cu excepția cazului în care Comunitatea și țara exportatoare au încheiat acorduri corespunzătoare pentru a se asigura că respectivele controale sunt efectuate în țara exportatoare și că producătorul aplică standarde de bune practici de fabricație cel puțin echivalente cu cele stabilite de Comunitate.”

(c) Se adaugă alineatul (3), cu următorul text:

“3. Autoritatea de supraveghere a farmacovigilenței este autoritatea competentă a statelor membre în care se află dosarul standard al sistemului de farmacovigilență.”

(9) Articolul 19 se modifică după cum urmează:

(a) Alineatul (1) se înlocuiește cu următorul text:

“1. Sub coordonarea Agenției, autoritățile de supraveghere a fabricației și importurilor răspund de verificarea, în numele Comunității, a faptului că titularul autorizației de introducere pe piață a medicamentului de uz uman sau producătorul ori importatorul stabilit în Comunitate corespunde cerințelor privind fabricarea și importurile stabilite de titlurile IV și XI din Directiva 2001/83/CE..

Sub coordonarea Agenției, autoritățile de supraveghere în domeniul farmacovigilenței răspund de verificarea, în numele Comunității, a faptului că titularul autorizației de introducere pe piață a medicamentului de uz uman corespunde cerințelor stabilite la titlurile IX și XI din Directiva 2001/83/CE.”

(b) La alineatul (3), al doilea paragraf se înlocuiește cu următorul text:

„Inspecția se efectuează de către inspectori din state membre, care au calificările corespunzătoare; aceștia pot fi însoțiți de un raportor sau de un expert numit de comitetul susmenționat. Raportul inspectorilor, în format electronic, este pus la dispoziția Comisiei, a statelor membre și a agenției.”

(10) Articolul 20 se modifică după cum urmează:

(a) Alineatul (3) se înlocuiește cu următorul text:

„3. După emiterea avizului de către agenție, Comisia poate adopta măsurile temporare necesare, care se aplică de îndată.

Decizia definitivă referitoare la medicamentul în cauză este adoptată în termen de șase luni, în conformitate cu procedura precizată la articolul 87 alineatul (3).

Comisia poate adopta, de asemenea, o decizie adresată statelor membre, în temeiul articolului 127a din Directiva 2001/83/CE.

(b) Se adaugă alineatul (8), cu următorul text:

„8. Prin derogare de la alineatele 1 – 7 ale prezentului articol, în cazul în care o procedură în temeiul articolelor 31, 36 sau 107i sau 107l din Directiva 2001/83/CE se referă la o gamă de medicamente sau la o clasă terapeutică, medicamentele autorizate în conformitate cu prezentul regulament și care aparțin gamei sau clasei respective fac exclusiv obiectul procedurii de la articolul 31, 36 sau de la articolele 107i sau 107l ale directivei.

(11) Capitolul 3 de la titlul II se înlocuiește cu următorul text:

„ Capitolul 3 Farmacovigilența

Articolul 21

1. Obligațiile titularilor autorizației de introducere pe piață stabilite la articolul 104 din Directiva 2001/83/CE se aplică titularilor autorizației de introducere pe piață pentru medicamente de uz uman autorizați în temeiul prezentului regulament.

Totuși, titularii autorizațiilor de introducere pe piață acordate înainte de [a se introduce data efectivă – data stabilită la articolul 3 al doilea alineat din Regulamentul (CE) nr.…/…] utilizează un sistem de gestionare a riscurilor, astfel cum este precizat la articolul 104 alineatul (3) litera (c) din directiva susmenționată, numai dacă sunt respectate condițiile de la alineatele 2, 3 și 4 din prezentul articol.

2. Agenția poate cere titularului autorizației de introducere pe piață să aplice un sistem de gestionare a riscurilor astfel cum este menționat la articolul 104 alineatul (3) litera (c) din Directiva 2001/83/CE, în cazul în care există preocupări în legătură cu riscurile care afectează raportul riscuri/beneficii al unui medicament autorizat. În acest scop, Agenția solicită, de asemenea, titularului autorizației de introducere pe piață să transmită o descriere detaliată a sistemului de gestionare a riscurilor pe care intenționează să îl aplice în cazul medicamentului respectiv.

Solicitarea trebuie făcută în scris și trebuie să conțină o justificare detaliată, precum și intervalul de timp stabilit pentru transmiterea descrierii detaliate a sistemului de gestionare a riscurilor.

3. Agenția oferă titularului autorizației de introducere pe piață posibilitatea de a prezenta explicații în ceea ce privește solicitarea într-un termen pe care aceasta îl precizează, în cazul în care titularul autorizației de introducere pe piață cere acest lucru într-un termen de 30 de zile de la primirea solicitării scrise.

4. Pe baza explicațiilor transmise de titularul autorizației de introducere pe piață, Comisia retrage sau confirmă solicitarea. În cazul în care Comisia confirmă solicitarea, autorizația de introducere pe piață se modifică în mod corespunzător pentru a include măsurile care trebuie luate în cadrul sistemului de gestionare a riscurilor ca și condiții de acordare a autorizației de introducere pe piață, astfel cum se precizează la articolul 9 alineatul (4) litera (ca).

Articolul 22

Obligațiile titularilor autorizației de introducere pe piață stabilite la articolul 106a alineatul (1) din Directiva 2001/83/CE, precum și ale statelor membre, Agenției și Comisiei stabilite la alineatele (2), (3) și (4) din articolul menționat se aplică în cazul anunțurilor privind măsurile de siguranță referitoare la medicamente de uz uman autorizate în conformitate cu prezentul regulament.

Articolul 23

Agenția stabilește și publică o listă de medicamente de uz uman aflate sub o monitorizare strictă.

Lista respectivă cuprinde numele și substanțele active ale medicamentelor autorizate în temeiul prezentului regulament, supuse condițiilor și cerințelor precizate la articolul 9 alineatul (4) literele (c), (ca) și (cb) sau la articolele 10a, 14 alineatele (7) și (8) și medicamentele autorizate în temeiul Directivei 2001/83/CE, precizate la articolele 21a, 22 și 22a, precum și un link către informațiile referitoare la medicamente.

Agenția actualizează lista în mod regulat.

Articolul 24

1. Agenția, în colaborare cu statele membre și Comisia, instituie și gestionează o rețea de baze de date și de prelucrare a datelor (denumită în continuare „baza de date Eudravigilance”) pentru a reuni informații de farmacovigilență privind medicamentele autorizate în Comunitate și pentru a permite autorităților competente să aibă acces la informații în același timp și să facă schimb de informații.

Baza de date Eudravigilance conține informații privind reacțiile adverse provocate la om, apărute atât în urma utilizării produsului conform autorizației de introducere pe piață și ca urmare a oricărui alt tip de utilizare, cum ar fi supradoza, utilizarea incorectă, abuzul, medicația eronată, cât și cele apărute în timpul studiului medicamentului sau în urma expunerii profesionale.

2. Autoritățile competente ale statelor membre, Agenția și Comisia au un acces nerestricționat la baza de date Eudravigilance. Titularii autorizațiilor de introducere pe piață au acces limitat la baza de date, în măsura în care este necesar pentru ca ei să respecte obligațiile privind farmacovigilența.

Agenția se asigură că personalul medico-sanitar și publicul dispun de niveluri de acces corespunzătoare la baza de date Eudravigilance, protecția datelor personale fiind garantată.

Datele conținute în baza de date Eudravigilance se pun la dispoziția publicului într-un format agregat și sunt însoțite de explicații privind modul de interpretare a datelor.

3. Publicul poate solicita rapoarte conținute în baza de date Eudravigilance privind reacții adverse observate în cazuri specifice. Rapoartele respective se furnizează în termen de 90 de zile de către agenție sau de către autoritatea națională competentă din țara din care provine cererea, cu excepția cazului în care transmiterea datelor confidențiale ar putea compromite anonimatul persoanelor care fac obiectul rapoartelor.

Articolul 25

Agenția, în colaborare cu statele membre, elaborează formulare electronice standard structurate destinate semnalării, de către personalul medico-sanitar și de către pacienți, a cazurilor de reacții adverse suspectate.

Articolul 26

Agenția, în colaborare cu statele membre și cu Comisia, creează și gestionează un portal web privind siguranța medicamentelor europene, destinat difuzării informațiilor privind farmacovigilența medicamentelor autorizate în Comunitate. Prin intermediul portalului respectiv, Agenția pune la dispoziția publicului cel puțin următoarele detalii:

(1) lista membrilor comitetelor precizate la articolul 56 alineatul (1) literele (a) și (aa) din prezentul regulament și a membrilor grupului de coordonare precizat la articolul 27 din Directiva 2001/83/CE (denumit în continuare „grupul de coordonare”), cât și calificările lor profesionale și declarațiile lor în temeiul articolului 63 alineatul (2) din prezentul regulament;

(2) un rezumat al fiecărei reuniuni a comitetelor precizate la articolul 56 alineatul (1) literele (a) și (aa) din prezentul regulament și a grupului de coordonare în ceea ce privește activitățile de farmacovigilență;

(3) sistemele de gestionare a riscurilor pentru medicamentele autorizate în conformitate cu prezentul regulament;

(4) lista medicamentelor aflate sub monitorizare strictă menționată la articolul 23 din prezentul regulament;

(5) o listă a punctelor din Comunitate în care se păstrează dosarele standard ale sistemului de farmacovigilență și detaliile adreselor de contact la care se pot solicita informații privind farmacovigilența, pentru toate medicamentele autorizate în Comunitate;

(6) informații privind procedura de raportare a reacțiilor adverse care se crede a fi provocate de medicamente, precum și formulare standard pentru semnalarea acestora pe cale electronică de către pacienți și de către personalul medico-sanitar;

(7) datele de referință comunitare și periodicitatea transmiterii rapoartelor actualizate referitoare la securitate stabilite în conformitate cu articolul 107c din Directiva 2001/83/CE;

(8) protocoalele și rezumatele destinate publicului referitoare la rezultatele studiilor privind siguranța ulterioare autorizării, efectuate în cel puțin două state membre și precizate la articolele 107o și 107q din Directiva 2001/83/CE;

(9) inițierea procedurii în temeiul articolelor 107i –107l din Directiva 2001/83/CE, precizarea substanțelor și produselor în cauză și a problemei abordate, orice audieri publice în conformitate cu procedura respectivă, precum și precizări privind modul în care se pot furniza informații și se poate participa la audierile publice;

(10) concluziile privind evaluarea, recomandările, avizele și deciziile luate de comitetele precizate la articolul 56 alineatul (1) literele (a) și (aa) din prezentul regulament și de grupul de coordonare, de autoritățile naționale competente și de Comisie în cadrul procedurilor menționate la articolele 28, 28a și 28b din prezentul regulament și la titlul IX, capitolul 3, punctele 2 și 3 din Directiva 2001/83/CE.

Articolul 27

1. Agenția monitorizează literatura medicală specifică pentru a fi la curent cu semnalările de reacții adverse suspectate la medicamente de uz uman care conțin anumite substanțe active. Aceasta publică lista substanțelor active monitorizate și publicațiile care fac obiectul monitorizării.

2. Agenția introduce în baza de date Eudravigilance informațiile relevante din literatura monitorizată.

3. Agenția, în consultare cu Comisia, statele membre și părțile interesate, elaborează un ghid detaliat privind efectuarea monitorizării literaturii medicale și introducerea informațiilor relevante în baza de date Eudravigilance.

Articolul 28

1. Obligațiile titularilor autorizației de introducere pe piață și ale statelor membre, stabilite la articolele 107 și 107a ale Directivei 2001/83/CE, se aplică înregistrării și raportării reacțiilor adverse suspectate în cazul medicamentelor de uz uman autorizate în conformitate cu prezentul regulament.

2. Obligațiile titularilor autorizațiilor de introducere pe piață stabilite la articolul 107b din Directiva 2001/83/CE, precum și procedurile precizate la articolele107b și 107c din directiva menționată se aplică la transmiterea rapoartelor periodice actualizate referitoare la siguranță și care cuprind medicamentele de uz uman autorizate în conformitate cu prezentul regulament.

Până la momentul precizării în autorizația de introducere pe piață a unei periodicități sau a unor date diferite de transmitere a rapoartelor sau în conformitate cu articolul 107c alineatul (2) al doilea paragraf din directivă, titularilor autorizațiilor de introducere pe piață care au fost acordate înainte de [a se insera data efectivă – data precizată la articolul 3 al doilea alineat din Regulamentul (CE) nr.…./…] și în cazul cărora periodicitatea sau datele transmiterii rapoartelor actualizate referitoare la siguranță nu sunt stabilite ca o condiție de acordare a autorizației de introducere pe piață până la momentul în care o altă frecvență sau alte date de transmitere a rapoartelor sunt stabilite în autorizația de introducere pe piață sau determinate în conformitate cu articolul 107c din directiva menționată.

3. Comitetul consultativ pentru evaluarea riscurilor în farmacovigilență evaluează rapoartele periodice actualizate referitoare la siguranță.

Acesta elaborează un raport de evaluare în termen de 90 de zile de la primirea rapoartelor periodice actualizate referitoare la siguranță și îl transmite titularului autorizației de introducere pe piață.

În termen de 30 de zile de la primirea raportului de evaluare, titularul autorizației de introducere pe piață poate transmite observații agenției.

În cadrul reuniunii imediat următoare sfârșitului perioadei destinate primirii observațiilor din partea titularului autorizației de introducere pe piață, Comitetul consultativ pentru evaluarea riscurilor în farmacovigilență adoptă raportul de evaluare cu sau fără modificări, luând în considerare orice observații transmise de titularul autorizației de introducere pe piață.

4. În termen de 30 de zile de la primirea raportului din partea Comitetului consultativ pentru evaluarea riscurilor în farmacovigilență, Comitetul pentru medicamente de uz uman analizează raportul și adoptă un aviz privind menținerea, modificarea, suspendarea sau revocarea autorizației respective de introducere pe piață.

În cazul în care avizul precizează că nu este necesară nicio acțiune de reglementare, Comisia adoptă o decizie de modificare, suspendare sau revocare a autorizației de introducere pe piață. La adoptarea deciziei respective se aplică articolul 10 din prezentul regulament. În cazul în care Comisia adoptă o astfel de decizie, ea poate adopta, de asemenea, o decizie adresată statelor membre, în temeiul articolului 127a din Directiva 2001/83/CE.

5. În cazul evaluării unor rapoarte periodice actualizate referitoare la siguranță, care privesc cel puțin două autorizații de introducere pe piață, în conformitate cu articolul 107e alineatul (1) din Directiva 2001/83/CE, și din care cel puțin una este acordată în conformitate cu prezentul regulament, se aplică procedura stabilită la articolele 107e și 107g din directiva menționată.

6. Avizele și deciziile precizate la alineatele 3 – 5 din prezentul articol se fac publice prin intermediul portalului web privind siguranța medicamentelor europene menționat la articolul 26.

Articolul 28a

1. În privința medicamentelor autorizate în conformitate cu prezentul regulament, Agenția și titularii autorizațiilor de introducere pe piață iau măsurile următoare privind:

1. monitorizarea rezultatelor măsurilor de minimizare a riscurilor cuprinse în sistemul de gestionare a riscurilor, precum și a condițiilor sau cerințelor precizate la articolul 9 alineatul (4) punctele (c), (ca) și (cb) sau la articolele 10a și 14 alineatele (7) și (8);

2. evaluarea actualizărilor sistemului de gestionare a riscurilor;

3. monitorizarea datelor din baza de date Eudravigilance pentru a determina existența unor noi riscuri sau modificarea celor existente, precum și modificările raportului riscuri/beneficii.

2. Comitetul consultativ pentru evaluarea riscurilor în farmacovigilență efectuează verificarea și stabilește ordinea de prioritate inițiale ale indicațiilor privind apariția unor riscuri noi sau modificate sau privind variația raportului riscuri/beneficii. În cazurile în care se estimează că este necesară o acțiune de monitorizare, evaluarea acestor indicații și orice acțiune ulterioară referitoare la autorizația de introducere pe piață sunt efectuate în conformitate cu articolul 28.

3. Agenția și titularii autorizațiilor de introducere pe piață se informează reciproc în cazul detectării unor noi riscuri sau a unor riscuri modificate ori a unor variații ale raportului riscuri/beneficii.

Articolul 28b

1. În cazul studiilor privind siguranța ulterioare autorizării, referitoare la medicamente de uz uman autorizate în conformitate cu prezentul regulament și care îndeplinesc criteriile stabilite la articolul 107n alineatul (1) din Directiva 2001/83/CE, se aplică articolele 107n alineatul (2), 107o – 107q și 107r alineatul (1) din directiva menționată.

2. În cazul în care, în conformitate cu procedura prevăzută la alineatul 1 al prezentului articol, Comitetul consultativ pentru evaluarea riscurilor în farmacovigilență face recomandări privind modificarea, suspendarea sau revocarea autorizației de introducere pe piață, Comitetul pentru medicamente de uz uman adoptă un aviz care ia în considerare recomandarea, iar Comisia adoptă o decizie în conformitate cu articolul 10.

Articolul 28c

1. Agenția colaborează cu Organizația Mondială a Sănătății în ceea ce privește farmacovigilența și ia măsurile necesare pentru a-i transmite în cel mai scurt timp informații corespunzătoare și adecvate privind măsurile întreprinse în Comunitate și care pot avea un impact asupra protecției sănătății umane în țări terțe.

Agenția pune la dispoziția Organizației Mondiale a Sănătății toate rapoartele privind cazurile de reacții adverse suspectate depistate în Comunitate.

2. Agenția și Observatorul European pentru Droguri și Toxicomanie vor schimba informațiile primite în privința abuzului de medicamente, precum și a celor privind drogurile ilegale.

Articolul 28d

La solicitarea Comisiei, Agenția participă, în colaborare cu statele membre, la armonizarea și standardizarea internaționale ale măsurilor tehnice în domeniul farmacovigilenței.

Articolul 28e

Agenția și statele membre cooperează pentru a dezvolta în permanență sistemele de farmacovigilență capabile să asigure un nivel ridicat de protecție a sănătății publice pentru toate medicamentele, indiferent de căile de autorizare, inclusiv prin colaborări, care să le permită valorificarea la maximum a resurselor disponibile în Comunitate.

Articolul 28f

Agenția efectuează audituri periodice ale sarcinilor sale de farmacovigilență și, odată la doi ani, transmite rezultatele către Consiliul său de administrație.

Articolul 29

Comisia adoptă orice modificări care pot fi necesare în vederea actualizării dispozițiilor prezentului capitol pentru a ține seama de progresul științific și tehnic.

Măsurile respective, destinate să modifice elemente neesențiale ale prezentului regulament, se adoptă în conformitate cu procedura de reglementare cu control menționată la articolul 87 alineatul (2a).

Articolul 29a

Cel târziu la data de [a se insera data efectivă – trei ani de la data punerii în aplicare stabilite la articolul (3) al doilea alineat] și, în continuare, la fiecare trei ani, Comisia publică un raport privind îndeplinirea sarcinilor de farmacovigilență de către Agenție.

(12) Articolul 56 alineatul (1) se modifică după cum urmează:

(a) se adaugă următoarea literă (aa):

„(aa) Comitetul consultativ pentru evaluarea riscurilor în farmacovigilență, care răspunde de consilierea Comitetului pentru medicamente de uz uman și a grupului de coordonare privind orice chestiune referitoare la farmacovigilența medicamentelor de uz uman”;

(b) litera (f) se înlocuiește cu următorul text:

„(f) un secretariat, care oferă comitetelor sprijin tehnic, științific și administrativ, asigurând totodată coordonarea corespunzătoare între acestea și care oferă grupului de coordonare sprijin tehnic și administrativ și asigură coordonarea corespunzătoare între acesta și comitete.”

(13) Articolul 57 se modifică după cum urmează:

(a) la alineatul (1), literele (c) – (f) se înlocuiesc cu următorul text:

„(c) coordonarea supravegherii medicamentelor care au fost autorizate în Comunitate și asigurarea consilierii în privința măsurilor necesare pentru a garanta utilizarea sigură și eficientă a acestor produse, în special prin coordonarea evaluării, precum și punerea în aplicare a obligațiilor și sistemelor de farmacovigilență și monitorizarea punerii în aplicare menționate;

(d) asigurarea colaționării și difuzării informațiilor privind reacțiile adverse ale medicamentelor autorizate în Comunitate, prin intermediul unei baze de date accesibile în permanență tuturor statelor membre;

(e) sprijinirea statelor membre în comunicarea rapidă a informațiilor referitoare la farmacovigilență în cazul personalului medico-sanitar, precum și coordonarea anunțurilor autorităților competente privind măsurile de siguranță;

(f) distribuirea către publicul larg de informații corespunzătoare privind farmacovigilența, în special prin crearea și gestionarea unui portal web privind siguranța medicamentelor europene;”

(b) La alineatul (2), după primul paragraf se inserează următorul paragraf:

„În vederea completării bazei de date, Agenția elaborează o listă care cuprinde toate medicamentele autorizate în Comunitate. În acest scop se iau următoarele măsuri:

(a) până cel târziu la data de -/- ( a se insera data – șase luni de la data intrării în vigoare a regulamentului modificat ), Agenția face public un format pentru transmiterea electronică a informațiilor privind medicamentul;

(b) până cel târziu la data de -/- ( a se insera data – optsprezece luni de la data intrării în vigoare a regulamentului modificat ), titularii autorizației de introducere pe piață transmit Agenției, prin curier electronic, informațiile privind toate medicamentele autorizate sau înregistrate în Comunitate, utilizând formatul precizat la litera (a);

(c) începând cu data stabilită la litera (b), titularii autorizației de introducere pe piață informează Agenția asupra oricăror autorizații noi acordate în Comunitate, utilizând formatul precizat la litera (a).”

(14) Se inserează următorul articol 61a:

„Articolul 61a

1. Comitetul consultativ pentru evaluarea riscurilor în farmacovigilență are următoarea componență:

(a) zece membri și zece membri supleanți numiți de Consiliul de administrație pe baza propunerilor autorităților naționale competente;

(b) cinci membri și cinci membri supleanți numiți de Comisie pe baza unei invitații publice de manifestare a interesului, după consultarea Parlamentului European;

Membrii supleanți îi reprezintă pe membri în absența acestora și votează în numele lor.

Comisia poate adapta numărul membrilor și al membrilor supleanți ținând cont de cerințele tehnice și științifice. Măsurile respective, destinate modificării unor elemente neesențiale ale prezentului regulament, se adoptă în conformitate cu procedura de reglementare cu control precizată la articolul 87 alineatul (2a).

2. Membrii și membrii supleanți ai Comitetului consultativ pentru evaluarea riscurilor în farmacovigilență sunt numiți pe baza experienței lor relevante în farmacovigilență și în evaluarea riscurilor medicamentelor de uz uman, astfel încât să se garanteze cel mai înalt nivel de calificări de specialitate și o largă experiență în domeniu. În acest scop, directorul executiv al Agenției asistă Consiliul de administrație și Comisia pentru a se asigura că structura finală a comitetului acoperă domeniile științifice relevante pentru sarcinile sale.

3. Membrii și membri supleanți ai Comitetului consultativ pentru evaluarea riscurilor în farmacovigilență sunt numiți pentru un mandat de trei ani, care poate fi reînnoit o dată. Comitetul își alege președintele dintre membrii săi, pentru un mandat de trei ani, care poate fi reînnoit o dată.

4. Articolul 61 alineatele (3), (4), (7) și (8) se aplică Comitetului consultativ pentru evaluarea riscurilor în farmacovigilență.

5. Membrii și membrii supleanți ai Comitetului consultativ pentru evaluarea riscurilor în farmacovigilență nu pot solicita sau accepta instrucțiuni de la nicio autoritate națională competentă, organizație sau persoană. Aceștia trebuie să își îndeplinească în mod obiectiv și imparțial sarcinile atribuite.

6. Reprezentanții autorităților naționale competente au dreptul să participe la toate reuniunile Comitetului consultativ pentru evaluarea riscurilor în farmacovigilență pentru a facilita coordonarea corespunzătoare între sarcinile Agenției și activitatea autorităților naționale competente. Aceștia pot oferi clarificări sau informații, în cazul în care sunt invitați să o facă, dar nu încearcă să influențeze discuțiile.

(15) Articolul 62 se modifică după cum urmează:

(a) Alineatul 1 se modifică după cum urmează:

(i) primul paragraf se înlocuiește cu următorul text:

„În cazul în care, în conformitate cu prezentul regulament, oricăruia dintre comitetele precizate la articolul 56 alineatul (1) i se solicită să evalueze un medicament, acesta numește unul din membrii săi pentru a acționa în calitate de raportor, în scopul coordonării evaluării. Comitetul în cauză poate numi un al doilea membru în calitate de coraportor.”

(ii) al patrulea paragraf se înlocuiește cu următorul text:

„În cazul în care există o cerere de reexaminare a unuia dintre avizele sale, dacă această posibilitate este prevăzută în legislația comunitară, comitetul în cauză numește un alt raportor și, după caz, un alt coraportor decât cei numiți pentru avizul inițial. Procedura de reexaminare poate aborda numai punctele avizului care au fost identificate inițial de solicitant și se poate baza numai pe datele științifice disponibile la data adoptării avizului inițial de către comitet. În legătură cu reexaminarea, solicitantul poate cere consultarea de către comitet a unui grup științific consultativ.”

(b) la alineatul (2), primul paragraf se înlocuiește cu următorul text:

„Statele membre transmit Agenției, laolaltă cu menționarea calificărilor acestora și a domeniul lor de specializare, numele experților naționali cu experiență confirmată în evaluarea medicamentelor și care ar fi dispuși să își desfășoare activitatea în grupuri de lucru sau în grupuri științifice consultative ori în oricare dintre comitetele precizate la articolul 56 alineatul 1.”

(c) La alineatul (3) se adaugă următorul paragraf:

„Primul și al doilea paragraf se aplică, de asemenea, activității raportorilor din grupul de coordonare, în ceea ce privește îndeplinirea sarcinilor grupului în conformitate cu articolele 107c, 107e, 107g, 107l și 107r din Directiva 2001/83/CE.”

(16) Articolul 64 alineatul (2) se modifică după cum urmează:

(a) Litera (b) se înlocuiește cu următorul text:

„(b) pentru gestionarea tuturor resurselor Agenției necesare desfășurării activităților comitetelor menționate la articolul 56 alineatul (1), inclusiv punerea la dispoziția comitetelor respective a sprijinului științific și tehnic corespunzător și punerea la dispoziția grupului de coordonare a sprijinului tehnic;”

(b) Litera (d) se înlocuiește cu următorul text:

„(d) pentru asigurarea unei coordonări corespunzătoare între comitetele precizate la articolul 56 alineatul (1) și, dacă este cazul, între comitete și grupul de coordonare;”

(17) La articolul 66 litera (g), figura „67” se înlocuiește cu figura „68”.

(18) Articolul 67 se modifică după cum urmează:

(a) La alineatul (3), primul paragraf se înlocuiește cu:

„Veniturile Agenției constau dintr-o contribuție a Comunității și din taxele achitate de întreprinderi pentru obținerea și gestionarea autorizațiilor comunitare de introducere pe piață, precum și pentru alte servicii furnizate de Agenție sau de grupul de coordonare în ceea ce privește îndeplinirea sarcinilor acestuia în conformitate cu articolele 107c, 107e, 107g, 107l și 107r din Directiva 2001/83/CE.”

(b) Alineatul (4) se înlocuiește cu următorul text:

„4. Activitățile legate de farmacovigilență, de funcționarea rețelelor de comunicații și de supravegherea pieței se află sub controlul permanent al Consiliului de administrație, în scopul garantării independenței Agenției. Acest fapt nu împiedică prelevarea taxelor care trebuie achitate de titularii autorizației de introducere pe piață pentru efectuarea activităților respective de către Agenție.”

(19) Articolul 82 alineatul(3) se înlocuiește cu următorul text:

„3. Fără să aducă atingere caracterului unic, comunitar al conținutului documentelor menționate la articolul 9 alineatul (4) literele (a) – (d) și la articolul 34 alineatul (4) literele (a) - (e), prezentul regulament nu interzice utilizarea a două sau mai multe modele comerciale pentru un medicament dat care face obiectul unei singure autorizații.”

(20) La articolul 83 alineatul (6), a doua teză se înlocuiește cu următorul text:

„Articolul 28 alineatele (1) și (2) se aplică mutatis mutandis .”

Articolul 2 Dispoziții tranzitorii

1. Cererea de includere a unui rezumat al informațiilor de bază necesare pentru utilizarea medicamentului în siguranță și eficient în rezumatul caracteristicilor produsului și în prospectul însoțitor, prevăzut la articolul 11 litera 3a și la articolul 59 alineatul (1) litera (aa) din Directiva 2001/83/CE modificată prin Directiva …/.../CE, care se aplică medicamentelor autorizate în conformitate cu Regulamentul (CE) nr. 726/2004 în temeiul articolului 9 alineatul (4) literele (a) și (d) din regulamentul menționat, se aplică în cazul unei autorizații de introducere pe piață eliberate înainte de data stabilită la articolul 3 al doilea alineat din prezentul regulament, începând cu prima din următoarele două date: data prelungirii autorizației sau trei ani de la data stabilită la articolul 3 al doilea alineat din prezentul regulament.

2. Obligația titularului autorizației de introducere pe piață de a transmite la cerere un dosar standard al sistemului de farmacovigilență referitor la unul sau mai multe medicamente, prevăzut la articolul 104 alineatul (3) litera (b) din Directiva 2001/83/CE, astfel cum a fost modificată prin Directiva …/…/CE, care se aplică medicamentelor autorizate în conformitate cu Regulamentul (CE) nr. 726/2004 în temeiul articolului 21 din Regulamentul (CE) nr. 726/2004 astfel cum a fost modificat prin prezentul regulament, se aplică autorizațiilor de introducere pe piață eliberate înainte de data stabilită la articolul 3 al doilea alineat din prezentul regulament sau începând cu data expirării unei perioade de trei ani de la data stabilită la articolul 3 al doilea alineat din prezentul regulament.

3. Procedura de la articolele 107n până la 107r din Directiva 2001/83/CE, astfel cum a fost modificată prin Directiva …/…/CE, care se aplică în temeiul articolului 28b din Regulamentul nr. 726/2004 astfel cum a fost modificat prin prezentul regulament, se aplică numai studiilor începute înainte de data stabilită la articolul 3 al doilea alineat din prezentul regulament.

Articolul 3 Intrarea în vigoare și aplicarea

Prezentul regulament intră în vigoare în ziua următoare datei publicării sale în Jurnalul Oficial al Uniunii Europene.

Prezentul regulament se aplică de la [18 luni de la intrarea sa în vigoare].

Adoptat la Bruxelles,

Pentru Parlamentul European Pentru Consiliu

Președintele Președintele

FIȘĂ FINANCIARĂ LEGISLATIVĂ

1. DENUMIREA PROPUNERII:

Un regulament de modificare a Regulamentului (CE) nr. 726/2004 și o directivă de modificare a Directivei 2001/83/CE privind farmacovigilența.

2. CADRUL ABM (GESTIUNEA PE ACTIVITĂȚI) / ABB (STABILIREA BUGETULUI PE ACTIVITĂȚI)

Domeniul (domeniile) de politică în cauză și activitatea (activitățile) asociată (asociate):

Domeniul (domeniile): Piața internă (articolul 95 din Tratatul CE).

Activități:

– Îmbunătățirea protecției sănătății publice pe teritoriul Comunității în privința siguranței medicamentelor;

– Sprijinirea realizării pieței interne în domeniul farmaceutic;

3. LINII BUGETARE

3.1. Linii bugetare [linii operaționale și linii conexe de asistență tehnică și administrativă (fostele linii B..A)], inclusiv titlurile acestora:

02.030201 – Agenția Europeană pentru Medicamente – Subvenție la titlurile 1 și 2

02.030202 - Agenția Europeană pentru Medicamente – Subvenție la titlul 3

3.2. Durata acțiunii și a implicațiilor financiare:

Se presupune că pachetul propus care cuprinde un regulament și o directivă privind farmacovigilența s-ar aplica începând cu sfârșitul anului 2011 (anul „n"). Calculele din anexă au fost efectuate pentru anii 2011 – 2016.

3.3. Caracteristici bugetare:

Linie bugetară | Natura cheltuielilor | Cheltuieli noi | Contribuții AELS | Contribuțiile țărilor candidate | Titlul în perspectivele financiare |

02.030201 | Cheltuieli neobligatorii | Cheltuieli nediferențiate[14] | NU | DA | NU | Nr. 1a0203 |

02.030202 | Cheltuieli neobligatorii | Cheltuieli nediferențiate | NU | DA | NU | Nr. 1a0203 |

4. SINTEZA RESURSELOR

4.1. Resurse financiare

4.1.1. Sinteza creditelor de angajament (CA) și a creditelor de plată (CP)

Nu se aplică.

Detalii privind cofinanțarea

Nu se aplică.

4.1.2. Compatibilitatea cu programarea financiară

( Propunerea este compatibilă cu programarea financiară existentă.

4.1.3. Implicațiile financiare asupra veniturilor

( Propunerea nu are nicio implicație financiară asupra veniturilor (a se vedea detaliile calculelor în anexă).

4.2. Resurse umane FTE (echivalent normă întreagă) (inclusiv oficiali, personal angajat temporar și personal extern)

Nu se aplică.

5. CARACTERISTICI ȘI OBIECTIVE

5.1. Rezultat care trebuie obținut pe termen scurt sau lung

În urma unui studiu independent subvenționat de Comisie, a unor largi consultări publice (în 2006 și, din nou, în 2007) și în urma unei analize detaliate efectuate de serviciile Comisiei s-au constatat deficiențe semnificative ale actualului sistem de farmacovigilență din UE. Luate în ansamblu, aceste probleme dovedesc că siguranța cetățenilor UE nu este asigurată în mod optim, astfel încât se creează posibilitatea reducerii sarcinii ADR în domeniul sănătății publice prin îmbunătățirea farmacovigilenței în UE.

5.2. Valoarea adăugată a implicării comunitare, compatibilitatea propunerii cu alte instrumente financiare și eventuala sinergie

Ținând seama de actuala legislație comunitară, de funcționarea pieței unice și de creșterea procentului medicamentelor autorizate la nivel central, acțiunea separată a statelor membre ar putea să nu fie suficientă pentru crearea unor reguli armonizate de farmacovigilență între statele membre, iar obiectivele prezentei propuneri legislative poate fi îndeplinit integral numai la nivel comunitar.

5.3. Obiective, rezultate estimate și indicatorii aferenți propunerii în contextul gestiunii pe activități (ABM)

Obiectivul ambițios al propunerii este îmbunătățirea sănătății publice în Comunitate prin întărirea și raționalizarea farmacovigilenței în UE, consolidând totodată cadrul pieței unice în domeniul medicamentelor. Acest scop va fi atins prin următoarele obiective operaționale:

– Atribuirea unor roluri și responsabilități clare principalelor părți responsabile;

– Raționalizarea procesului decizional la nivelul UE în domeniul siguranței medicamentelor;

– Îmbunătățirea transparenței și comunicării în privința siguranței medicamentelor;

– Consolidarea sistemelor de farmacovigilență ale societăților;

– Asigurarea unei colectări proactive și proporționale de date de înaltă calitate;

– Implicarea părților interesate în activitatea de farmacovigilență.

Obiectivele propunerii contribuie la respectarea punctelor strategice ale cadrului comunitar privind autorizarea și supravegherea medicamentelor, și anume:

- Garantarea unei protecții corespunzătoare a sănătății publice pe teritoriul Comunității;

- Sprijinirea realizării pieței interne în domeniul farmaceutic.

5.4. Modalități de punere în aplicare (cu titlu orientativ)

( Gestiune centralizată

( indirect, prin delegare către:

( organisme instituite de Comunități, astfel cum se prevede la articolul 185 din Regulamentul financiar

6. MONITORIZARE ȘI EVALUARE

6.1. Sistem de monitorizare

Comisia a elaborat mecanisme de colaborare cu statele membre pentru monitorizarea transpunerii.

În ceea ce privește evaluarea ex-post, următoarele puncte se consideră relevante, acceptate, credibile, simple și solide:

- Rolurile și responsabilitățile clare, precum și standardele clare la care aceștia se raportează în desfășurarea activităților, un raport periodic transmis de Comisia Europeană, inspecțiile de farmacovigilență și auditul EMEA;

- Raționalizarea procesului decizional al UE, calendarul stabilirii structurii noului comitet al EMEA și numărul trimiterilor către EMEA referitoare la farmacovigilență;

- Transparența și comunicarea, evaluarea creării de către statele membre a site-urilor internet referitoare la siguranța medicamentelor, lansarea de către EMEA a portalului web european în privința siguranței și evaluarea nivelului de includere a informațiilor;

- Supravegherea sistemelor de farmacovigilență ale societăților – inspecții;

- Colectarea proactivă de date de înaltă calitate, calcularea numărului de planuri de gestionare a riscurilor transmise și concordanța între studiile solicitate;

- Semnalarea reacțiilor adverse, calcularea numărului și calității rapoartelor ADR și PSUR (rapoarte periodice actualizate referitoare la siguranță);

- Implicarea părților interesate în activitatea de farmacovigilență, evaluarea numărului și proporției de rapoarte din partea pacienților privind reacțiile adverse.

6.2. Evaluare

6.2.1. Evaluarea ex-ante

Pe parcursul procesului de evaluare a impactului, serviciile Comisiei au efectuat o consultare amplă a părților interesate relevante, utilizând o gamă largă de mijloace de comunicare. Două consultări publice generale realizate prin internet au fost completate de chestionare de anchetă și de ateliere de lucru organizate cu grupuri de părți interesate specifice. Comitetul farmaceutic al Comisiei, comitetul științific al EMEA și directorii agențiilor pentru medicamente ale SEE au fost consultați. În același timp, comentariile serviciilor Comisiei, prezentate în cursul reuniunilor grupului de coordonare interservicii, au fost luate pe deplin în considerare.

6.2.2. Măsuri luate în urma unei evaluări interimare/ex-post (învățăminte din experiențe anterioare similare)

Studiul „Evaluarea sistemului de farmacovigilență al Comunității Europene”[15], destinat analizării specifice a modului de colaborare a Agenției Europene pentru Medicamente, la nivel central, cu agențiile corespunzătoare ale statelor membre, precum și cu titularii autorizației de introducere pe piață și cu alte părți interesate, pentru monitorizarea reacțiilor adverse ale medicamentelor și pentru emiterea de recomandări în scopul consolidării sistemului.

6.2.3. Condițiile și frecvența evaluărilor viitoare

Trebuie remarcat faptul că propunerea prevede în mod specific prezentarea de rapoarte o dată la trei ani de către serviciile Comisiei Europene în privința activităților de farmacovigilență ale statelor membre, în scopul inspecțiilor privind farmacovigilența și al auditului EMEA.

Obiectivul specific privind îmbunătățirea sănătății publice prin consolidarea și raționalizarea farmacovigilenței în UE poate fi evaluat printr-un studiu extern.

Cele două acte juridice comunitare care se modifică conțin clauze de revizuire generale existente (raport al Comisiei o dată la 10 ani) care se vor aplica în cazul noilor dispoziții.

7. MăSURI ANTIFRAUDă

Agenția Europeană pentru Medicamente are mecanisme și proceduri specifice de control bugetar. Consiliul de administrație, care este format din reprezentanți ai statelor membre, ai Comisiei și ai Parlamentului European, adoptă bugetul [articolul 66 litera (f)] din Regulamentul (CE) nr. 726/2004), precum și dispozițiile financiare interne [articolul 66 litera (g)]. Curtea Europeană de Conturi examinează executarea bugetului în fiecare an [articolul 68 alineatul (3)].

În ceea ce privește frauda, corupția și alte activități ilegale, dispozițiile Regulamentului (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) se aplică Agenției Europene pentru Medicamente fără nicio restricție. De asemenea, o decizie privind cooperarea cu OLAF a fost deja adoptată la 1 iunie 1999 (EMEA/D/15007/99).

În sfârșit, sistemul de management al calității aplicat de către agenție încurajează o revizuire permanentă, al cărui obiectiv este să garanteze că sunt urmate procedurile corecte și că aceste proceduri și strategii sunt pertinente și eficiente. Mai multe misiuni de audit intern sunt realizate în fiecare an, ca parte a acestui proces.

ANEXĂ: detaliile calculelor

Introducere

Fișa financiară legislativă este propusă pe baza faptului că propunerea legislativă, în cazul în care se adoptă, va permite pentru prima dată perceperea unei taxe pentru activitățile de farmacovigilență de către Agenția Europeană pentru Medicamente (EMEA). Fișa financiară legislativă și calculele din prezenta anexă demonstrează că toate costurile legate de activitățile care rezultă din propunerea legislativă vor fi recuperate prin intermediul taxelor. Pe această bază, din concluziile calculelor din prezenta anexă se poate estima că măsurile propuse nu vor avea un impact financiar puternic asupra bugetului comunitar.

13,5% din resursele umane ale Agenției (circa 70 FTE) și 14,54% din costurile Agenției ( 25,2 milioane EUR, inclusiv serviciul de asistență) au fost alocate activităților de farmacovigilență și întreținere. EMEA a estimat costul mediu al unui echivalent normă întreagă (FTE) pentru un membru al personalului administrativ (AD) în cadrul EMEA (Londra) după cum urmează (costuri estimate pentru 2007): Salariu: 112 113 EUR, iar Salariu și cheltuieli generale: 161 708 EUR.

Evaluările realizate de Comunitate ar implica plata raportorilor, care ar fi efectuată prin intermediul Agenției. În calcule s-au luat în considerare taxe repartizate astfel: 50% din veniturile din taxe reținute de EMEA și 50% din taxe plătite raportorilor.

Taxele percepute de EMEA de la industria farmaceutică

Pentru a sprijini dispozițiile privind farmacovigilența se pot face următoarele estimări referitor la taxe:

Trimiteri către Comisie privind farmacovigilența | Evaluări prin intermediul PSUR | Evaluări ale studiilor din partea Comunității | Evaluări ale gestionării riscurilor din partea Comunității |

Număr (an) | 20 | 1000 | 300 | 100 |

Taxa estimată | 72 800 EUR | 6 100 EUR | 6 100 EUR | 12 100 EUR |

Total | 20 x 72 800 EUR = 1 456 000 EUR | 1 000 x 6 100 EUR = 6 100 000 EUR | 300 x 6 100 EUR = 1 830 000 EUR | 100 x 12 100 EUR = 1 210 000 000 EUR |

Pe baza estimărilor de mai sus, pentru EMEA se prevede un venit anual suplimentar de 10 596 000 EUR din taxele de farmacovigilență.

Plățile efectuate de EMEA către raportori pentru evaluările Comunității privind farmacovigilența

Se estimează că evaluările științifice în cauză ar trebui să facă obiectul plății a 50% din taxe. Pe această bază se pot estima următoarele plăți ale EMEA către raportori:

Trimiteri către Comisie privind farmacovigilența | Evaluări prin intermediul PSUR | Evaluări ale studiilor din partea Comunității | Evaluări ale gestionării riscurilor din partea Comunității |

Număr (an) | 20 | 1000 | 300 | 100 |

Plata estimată către raportor | €36 400 | €3 050 | €3 050 | €6 050 |

Total | 20 x 36 400 EUR = 728 000 EUR | 1 000 x 3 050 EUR = 3 050 000 EUR | 300 x 3 050 EUR = 915 000 EUR | 100 x 6 050 EUR = 605 000 EUR |

Pe baza estimărilor de mai sus, se prevede că noile costuri cu plata evaluărilor raportorilor de către EMEA vor fi de 6 230 100 EUR.

Monitorizarea literaturii de specialitate:

Pe baza estimărilor din partea EMEA (3 analiști de informații în cazul externalizării funcției principale) și din partea unei societăți private de monitorizare a literaturii de specialitate[16] (533 333 EUR/an pentru 3000 de substanțe monitorizate, sumă dublată pentru acoperirea lipsei de certitudine privind numărul substanțelor și al proceselor detaliate) se poate estima o creștere a costurilor de 1,56 milioane EUR/an pentru EMEA.

Structura noului comitet pentru farmacovigilență:

Se estimează că modificările în structura comitetului pentru farmacovigilență al EMEA (inclusiv înlocuirea actualului grup de lucru) nu ar duce la o creștere a costurilor față de costurile actuale.

Revizuirea trimiterilor către Comisie privind farmacovigilența

Se estimează că numărul trimiterilor va fi între 10 și 30 pe an. Dacă folosim punctul de mijloc al acestui interval și estimăm valoarea costurilor cu evaluarea/coordonarea ca fiind echivalentă cu o variație de tipul II din cadrul procedurii centralizate, această valoare va reprezenta un cost pentru EMEA, în plăți către raportori, de 20 x 36 400 EUR = 728 000 EUR, respectiv venituri din taxe de 20 x 72 800 EUR = 1,46 milioane EUR.

Revizuirea dispozițiilor privind transparența și comunicarea:

Se estimează că aceste costuri vor atinge 646 832 EUR/an, necesitând 4,0 FTE pentru gestionarea documentelor și a site-ului internet (inclusiv pentru abordarea chestiunilor privind confidențialitatea și pentru funcția de „director de comunicare” responsabil cu elaborarea comunicărilor urgente privind siguranța).

Costurile cu achiziția punctuală de tehnologie a informației se estimează la 1 000 000 EUR (a se vedea secțiunea de mai jos privind impactul asupra bugetului general pentru telematică).

Supravegherea de către Comunitate a studiilor de siguranță nonintervenționale post-autorizare

Se estimează că numărul protocoalelor de analizat de către structura comitetului UE se va ridica la 300, implicând un cost de 485 124 EUR, care include 3 FTE pentru coordonarea din partea EMEA și pentru analiza inițială. Pe baza estimării de mai sus a taxelor, aceste proceduri ar genera 1 830 000 EUR din taxe industriale, din care 50% ar constitui plata pentru raportori, iar restul de 915 000 EUR ar intra în veniturile EMEA.

Supravegherea de către Comunitate a sistemelor de gestionare a riscurilor

Numărul evaluărilor suplimentare ale sistemelor de gestionare a riscurilor se estimează la 100 pe an. Asimilând costurile de evaluare/coordonare cu o reînnoire din cadrul procedurii centralizate, evaluările vor reprezenta un cost de 100 x 6 050 = 605 000 EUR în plăți ale EMEA către raportori, respectiv venituri din taxe de 100 x 12 100 EUR = 1,2 milioane EUR.

Consolidările aduse bazei de date comunitare privind farmacovigilența

Costurile estimative punctuale suplimentare destinate dezvoltării resurselor umane, a hardware-ului și software-ului se ridică la un total de 2 871 000 EUR (a se vedea secțiunea privind impactul asupra bugetului general pentru telematică).

Coordonarea colectării și gestionării datelor privind farmacovigilența

Personalul suplimentar (10 FTE) necesar pentru coordonarea colectării și gestionării datelor privind farmacovigilența din sistemul Eudravigilance, dintr-o perspectivă comercială (prelucrarea ADR), ar genera costuri suplimentare estimative de 1,62 milioane EUR.

Repartizarea sarcinilor pentru evaluarea prin PSUR

Pe baza estimării de mai sus a taxelor, aceste proceduri ar genera 6 100 000 EUR din taxe industriale, din care 50% ar constitui plata pentru raportori, iar restul de 3 050 000 EUR ar intra în veniturile EMEA.

Bugetul pentru telematică

Actuala programare a EMEA privind „costurile cu dezvoltarea” în telematică (astfel cum a fost inclusă în planul general pentru telematică al EMEA) prevede:

Bugetul total anual pentru informatică (milioane EUR cu o zecimală) | 12,6 | 11,9 | 13,1 | 13,1 | 12,8 | 10,4 | 74,1 |

Pe baza informațiilor furnizate de EMEA rezultă ca dispozițiile din propunere privind transparența și comunicarea vor genera un cost punctual pentru tehnologia informației de 1 milion EUR, iar consolidările bazei de date comunitare privind farmacovigilența vor necesita un cost punctual de 2,87 milioane EUR pentru tehnologia informației.

Este rezonabil să se solicite EMEA reprogramarea sumei punctuale de 2,87 milioane EUR necesară pentru baza de date comunitară privind farmacovigilența din bugetul actual pentru telematică (cu sau fără subvenții în eventualitatea oricărui excedent bugetar în 2008) și să se solicite ca EMEA să încheie consolidarea bazei de date înainte de 2011, data estimativă a intrării în vigoare. Costurile punctuale pentru transparență și comunicare (1 milion EUR) ar trebui suportate din taxe (500 000 EUR în 2012 și 2013).

Impactul general asupra bugetului EMEA

Calculele estimative indică o creștere punctuală de 3,9 milioane EUR a resurselor EMEA (crearea portalului web al UE privind siguranța și consolidarea funcționalității Eudravigilance) și costuri curente de 10,1 milioane EUR/an, incluzând plățile către raportori, crearea a 23 de posturi normă întreagă (FTE) suplimentare, în plus față de personalul existent responsabil cu farmacovigilența al Agenției (o creștere de 38%), precum și costuri de puțin peste 1 milion EUR pentru monitorizarea prin externalizare a literaturii de specialitate.

Transparența și comunicarea privind siguranței medicamentelor | 1 000 000 | 4 | 646 832 |

Codificarea și supravegherea PASS | 3 | 485 124 | 915 000 | 1 830 000 |

Dezvoltarea Eudravigilance | 2 871 000* |

Prelucrarea datelor privind farmacovigilența | 10 | 1 617 080 |

Analiza literaturii de specialitate de către EMEA | 3 | 485 124 | 1 066 667 |

Distribuirea sarcinilor privind evaluarea PSUR | 3 | 485 124 | 3 050 000 | 6 100 000 |

Evaluarea sistemului de gestionare a riscurilor | 605 000 | 1 210 000 |

FTE | 5 | 23 | 23 | 23 | 23 | 23 |

Salarii anuale | 808 540 | 3 719 284 | 3 719 284 | 3 719 284 | 3 719 284 | 3 719 284 |

Alte costuri anuale | 1 066 667 | 1 066 667 | 1 066 667 | 1 066 667 | 1 066 667 |

Activitatea de raportare | 5 298 000 | 5 298 000 | 5 298 000 | 5 298 000 | 5 298 000 |

Costuri totale | 808 540 | 10 583 951 | 10 583 951 | 10 083 951 | 10 083 951 | 10 083 951 |

Venituri din taxe | 0 | 10 596 000 | 10 596 000 | 10 596 000 | 10 596 000 | 10 596 000 |

Sold | -808 540 |12 049 |12 049 |512 049 |512 049 |512 049 | | Ținând seama de presupunerile incluse în estimările volumelor de lucru și ale veniturilor din taxe, venitul net începând cu 2012 poate fi considerat justificat pentru a garanta că farmacovigilența, în calitate de funcție de bază a sănătății publice, continuă să facă parte din activitățile EMEA, în ciuda variației veniturilor și a stabilirii unor costuri (de exemplu, pentru anumite salarii). Întrucât cifrele sunt la același nivel, ele nu au fost corelate cu indexarea prețurilor.

[1] JO L 136, 30.4.2004, p. 1.

[2] JO L 311, 28.11.2001, p. 67.

[3] A se vedea: http://ec.europa.eu/health/ph_overview/patient_safety/consultation_en.htm

[4] A se vedea: http://imi.europa.eu/documents_en.html

[5] Obiectivul mai multor proiecte comunitare este furnizarea de indicații interesante în vederea îmbunătățirii farmacovigilenței, analizând, prin utilizarea tehnologiilor informației, informațiile disponibile în dosarele medicale electronice, inclusiv proiectele cofinanțate în temeiul celui de-al 7-lea program-cadru de cercetare.

[6] Regulamentul (CE) nr. 726/2004 se bazează, de asemenea, pe articolul 152 alineatul (4), în ceea ce privește reglementarea medicamentelor de uz veterinar, care nu intră în domeniul de aplicare al prezentelor propuneri.

[7] http://ec.europa.eu/atwork/pro